b'\n_START_ARTICLE_\nK. J. L\xc3\xa5ng\n_START_PARAGRAPH_\nKarl Johan L\xc3\xa5ng (30. toukokuuta 1934 Pirttikyl\xc3\xa4 \xe2\x80\x93 24. syyskuuta 1998 Helsinki) oli oikeustieteen kandidaatti, joka toimi vankeinhoitolaitoksen ylijohtajana ja oikeusministeri\xc3\xb6n vankeinhoito-osaston osastop\xc3\xa4\xc3\xa4llikk\xc3\xb6n\xc3\xa4 vuodesta 1970 alkaen. H\xc3\xa4n oli my\xc3\xb6s lyhytaikaisen Teuvo Auran II virkamieshallituksen oikeusministeri vuosina 1971\xe2\x80\x931972._NEWLINE_L\xc3\xa5ng toimi vuosina 1989\xe2\x80\x931992 perusoikeuskomitean puheenjohtajana. Komitea valmisteli perusoikeusuudistusta, joka toteutui vuonna 1995. _NEWLINE_H\xc3\xa4n toimi Suomen Demokraattisten Lakimiesten puheenjohtajana samaan aikaan kuin ollessaan oikeusministeri 1971\xe2\x80\x931972 sek\xc3\xa4 kuului kansainv\xc3\xa4lisen kattoj\xc3\xa4rjest\xc3\xb6n Kansainv\xc3\xa4lisen demokraattisten lakimiesten liiton IADL:n varapuheenjohtajistoon 1970\xe2\x80\x931975._NEWLINE_L\xc3\xa5ng toimi my\xc3\xb6s vuonna 1996 Sosiaali- ja terveysministeri\xc3\xb6n asettaman huumausainepoliittisen toimikunnan puheenjohtajana sek\xc3\xa4 Ihmisoikeusliitto ry:n puheenjohtajana vuosina 1988\xe2\x80\x931995._NEWLINE_L\xc3\xa5ng j\xc3\xa4i el\xc3\xa4kkeelle vuoden 1997 lopussa ja kuoli seuraavana vuonna sy\xc3\xb6p\xc3\xa4\xc3\xa4n 64 vuoden ik\xc3\xa4isen\xc3\xa4. K. J L\xc3\xa5ngin katsotaan vaikuttaneen johtajakaudellaan rangaistusten t\xc3\xa4yt\xc3\xa4nt\xc3\xb6\xc3\xb6npanoa koskevan lains\xc3\xa4\xc3\xa4d\xc3\xa4nn\xc3\xb6n uudistamiseen ja vankien aseman parantamiseen merkitt\xc3\xa4v\xc3\xa4sti. H\xc3\xa4n oli profiloitunut rangaistuspolitiikassa "korostetun liberaaliksi".'